**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.12.2019, ora 08.00 – 26.12.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 26.12.2019, ora 07.00**

**RÂURI**

**Debitele au fost în creștere** ca urmare a propagării pe cursurile inferioare ale Someşului, Crasnei, Barcăului, Crişurilor, Mureşului, Begăi şi Timişului, staţionare în bazinele Siret şi Prut şi în scădere pe celelalte râuri.

Debitele se situează în general la valori cuprinse între 30-100% din mediile multianuale lunare, mai mari pe râurile din bazinele hidrografice: Vișeu, Iza, Tur, Someșul Mare, Lăpuș, Motru în bazinele superioare ale Mureșului, Târnavelor, Argeșului și mai mici (sub 30% din normalele lunare) pe: Bârlad, Jijia, cursul inferior al Bistriței și cursul superior al Tazlăului.

Nivelurile pe râuri la stațiile hidrometrice se situează **sub COTELE DE ATENȚIE.**

**Debitele vor fi în creștere** ca urmare a propagării pe cursurile inferioare ale Someşului şi Mureşului, staţionare în bazinele Siret, Prut şi pe râurile din Dobrogea şi în scădere pe celelalte râuri.

Nivelurile pe râuri la stațiile hidrometrice se vor situa **sub COTELE DE ATENȚIE**.

**DUNĂRE**

Debitul la intrarea în ţară (secţiunea Baziaş) în intervalul 25.12.2019 – 26.12.2019 a fost în creştere, având valoarea de 4500 m3/s, sub media multianuală a lunii decembrie (5200 m3/s).

**În aval de Porţile de Fier, debitele au fost în creștere pe sectoarele Gruia – Giurgiu și relativ staționare pe sectorul Oltenița – Tulcea**.

Debitul la intrarea în ţară (secţiunea Baziaş) va fi în creştere (4800 m3/s).

**În aval de Porţile de Fier debitele vor fi în creștere**.

**2.** **Situația meteorologică în intervalul 25.12.2019, ora 09.00 – 26.12.2019, ora 06.00**

**ÎN ŢARĂ**

**Vremea s-a menținut cu mult mai caldă** decât în mod normal pentru această perioadă în regiunile extracarpatice și pe arii restrânse în cele centrale și de nord-vest, iar în rest valorile termice s-au situat în jurul mediilor multianuale. Înnorările au persistat în cea mai mare parte a țării și temporar a plouat slab local în vest și izolat în sud și nord-est, în centru pe spații mici s-au semnalat ploi și trecător lapoviță, iar la munte pe arii restrânse a nins. Vântul a suflat slab și moderat, cu intensificări temporare în zona montană înaltă, iar la cote mai reduse pe arii restrânse și în sud și est. Temperaturile maxime s-au încadrat între 2 grade la Întorsura Buzăului și 11 grade la Apa Neagră, Drăgășani și Târgu-Jiu, iar la ora 06 se înregistrau temperaturi cuprinse între -4 grade la Târgu Logrești și 6 grade la Constanța-dig, Gura Portiței, Banloc și Moldova Nouă. Stratul de zăpadă prezent la munte, în special la altitudini mari, măsura în platformele stațiilor meteorologice până la 75 cm  la Bâlea Lac- în Masivul Făgăraș.

**LA BUCUREŞTI**

**Vremea s-a menținut cu mult mai caldă** decât în mod normal pentru această perioadă. Cerul a avut înnorări, vântul a suflat slab, iar temperatura maximă a fost de 10 grade la toate stațiile meteorologice. La ora 06 se înregistrau 3 grade la Băneasa și 5 grade la Afumați și Filaret.

**3. Prognoza meteorologică în intervalul 26.12.2019, ora 09.00 – 27.12.2019, ora 09.00**

**ÎN ŢARĂ**

**Regimul termic va fi în continuare caracterizat de valori mai ridicate** decât cele specifice perioadei din an. Cerul va avea înnorări în mare parte a țării și temporar se vor semnala precipitații în general slabe, local sub formă de ninsoare la munte, mixte pe arii restrânse în centru, nord și în nord-est și sub formă de ploaie pe spații mici în restul teritoriului. Cu totul izolat, spre sfârșitul intervalului vor fi condiții de polei. Temporar vor fi intensificări ale vântului la munte, în special pe creste unde ninsoarea va fi viscolită, iar zăpada spulberată, iar la cote mai reduse în sudul Banatului și local în Moldova și Dobrogea. Temperaturile maxime se vor încadra în general între 2 și 9 grade, iar cele minime vor fi cuprinse între -4 și 4 grade. Izolat se va forma ceață.

**LA BUCUREŞTI**

**Valorile de temperatură se vor situa în continuare peste mediile climatologice** ale perioadei. Cerul va avea înnorări, iar în prima parte a zilei trecător vor fi posibile ploi slabe. Vântul va sufla slab și moderat. Temperatura maximă va fi de 7...8 grade, iar cea minimă de 1...2 grade.

**4. Buletin nivometeorologic pentru perioada 23-26.12.2019**

**Prognoza vremii în intervalul 23-26 decembrie**

Vremea va fi în general închisă și se va răci. Se vor semnala precipitații predominant sub formă de ninsoare și se va depune strat de zăpadă, mai consistent în zona înaltă din Carpații Meridionali. Vântul va sufla în general moderat până la tare pe creste, cu rafale de peste 80...90 km/h, viscolind sau spulberând zăpada și reducând semnificativ vizibilitatea.

**Zăpada proaspătă:** în majoritatea masivelor se va depune strat nou de zăpadă, în general până la 10...15 cm, însă în Carpații Meridionali acesta va depăși 20 cm.

**Temperaturi prognozate:**

**Peste 1800 m:** temperaturi minime: -13…-5 gr. C; temperaturi maxime: -10…-4 gr. C;

**Sub 1800 m:** temperaturi minime: -9…-1 gr. C; temperaturi maxime: -6…0 gr. C.

**Evoluția stratului de zăpadă și a riscului de avalanșă**

**În toate masivele** va ninge și se va depune un strat nou de zăpadă, instabil, de dimensiuni mai însemnate în Carpații Meridionali și Occidentali. Vântul intens, cu rafale de peste 80...90 km/h, va viscoli și spulbera zăpada, formând plăci de vânt și depozite mai însemnate de zăpadă. La supraîncărcări mari, pe pante cu înclinație mare și cu strat mai consistent, se pot declanșa avalanșe de dimensiuni mici sau medii.

**Munții Bucegi** **și Munții Făgăraș RISC MODERAT (2)**

**În Bucegi,** la peste 2000 m stratul vechi măsoară aproximativ 15-20 cm și este în general consolidat, iar în partea superioară prezintă cruste de îngheț. Peste acesta se va depune un strat proaspăt, instabil, de peste 20 cm de zăpadă uscată, cu coeziune slabă între cristale. În zonele adăpostite (văiugi, vâlcele) zăpada transportată va forma depozite însemnate, înălțimea troienelor depășind 2 metri în aceste zone.

**În Făgăraș**, la peste 1800 m stratul existent măsoară peste 40 cm și este în general consolidat, iar în partea superioară prezintă cruste de îngheț. Peste acesta se va depune un strat proaspăt, instabil, de până la 20-25 cm de zăpadă uscată, cu coeziune slabă între cristale. În zonele adăpostite (văiugi, vâlcele) zăpada transportată va forma depozite însemnate, înălțimea troienelor depășind 2 metri în aceste zone.

**Riscul de avalanșă** **va fi în creștere** în ambele grupe montane pe fondul căderilor de zăpadă și a vântului intens din sector nord-vestic. Principalele riscuri sunt reprezentate de instabilitatea noului strat și de plăcile de vânt ce se vor forma în special pe versanții cu orientare pe direcția vântului. Avalanșe pot fi declanșate chiar și la supraîncărcări mici, iar în zonele adăpostite, cu acumulări mai mari, pot antrena un volum însemnat de zăpadă.

**Notă: RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

**A.B.A. Mureş** revine cu informaţii suplimentare referitoare la poluarea accidentală din data de 23.12.2019, în jurul orei 03:00, cu apă uzată neeepurată a râului Niraj în oraşul Miercurea Nirajului, jud. Mureş. Reprezentanții S.G.A. Mureș care s-au deplasat la fața locului pentru verificări şi au constatat că începând din data de 24.12.2019, orele 17.30, s-a stopat evacuarea directă în r. Mureş, conform apel telefonic.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**ANPM-** Agenţia Naţională pentru Protecţia Mediului informează că, din rezultatele analizelor efectuate în intervalul 20-22.12.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 23-24.12.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare**